13. schôdza NR SR - 2.deň - B. popoludní
Dátum: 2017-02-16
Poslanec: Cigániková, Jana (SaS)
Druh vystúpenia: Vystúpenie v rozprave

90. Ďakujem pekne. Vážení kolegovia, ako ste si už všimli, väčšinou sa vyjadrujem k zdravotníctvu, som členkou zdravotníckeho výboru, som členkou reformného zdravotníckeho tímu SaS, ale aj mňa trápi problém s energiami. Trápi ma samozrejme preto, lebo aj poskytovatelia zdravotnej starostlivosti musia platiť za energie. Faktúry za elektrinu idú do nákladov a náklady poskytovateľov zdravotnej starostlivosti sa platia z jedného balíka peňazí, na ktorý sme sa poskladali spoločne všetci zo solidárneho zdravotného postenia. Požičiam si malú vizualizáciu svojho kolegu zo zdravotníckeho tímu SaS Martina Pílnika, pretože to podľa mňa výborne vystihol. Predstavte si na chvíľu množinu všetkej možnej dostupnej starostlivosti na svete, starostlivosti na základe relevantných vedeckých poznatkov a potom si predstavte takú menšiu množinu, v ktorej je zdravotná starostlivosť, ktorú si môže naša spoločnosť nakúpiť z toho celého balíka peňazí, ktorý sme vyskladali. Veľkosť tejto našej množiny závisí nielen, nielen zo vstupov a z prispievateľov do solidárneho zdravotného poistenia, ale aj od schopnosti dobre a efektívne nakupovať zdravotnú starostlivosť. Čím viac plochy tej množiny všetkej možnej dostupnej starostlivosti prekrýva tá naša menšia, ktorú si môžeme dovoliť, tým sme bližšie k tomu, aby každý jeden z nás bol pred smrťou zachránený najlepšie a najviac, ako je to momentálne možno, ako je to momentálne dostupné. Ale tá naša množina, tá je oveľa menšia, ako by mohla byť. Tu si z nej odhryzne nejaké to predražené CT, tam si potichu odkusne teta Anka. Všeobecka vedená vládnymi nominantami vyrobí dlh 200 mil., zas si môžme menej dovoliť. Treba niečo odložiť aj na oddlženie štátnych nemocníc, lebo veď desať rokov vlády SMER-u a dlh 500 miliónov. Chceme riešiť personálnu a odbornú krízu v zdravotníctve? Sestričky, musíte vydržať, pacienti, musíte vydržať, lebo veď nie je z čoho. Naozaj, ten dom, v ktorom býva pán Foraj v luxusnom River parku, alebo ten, v ktorom býva pán Paška v mestskom parku, ten si nevšímajte, oni si to určite zaslúžili na rozdiel od vás. A pre istotu sme ešte tento rok utiahli kohútik a znížili platbu za poistenca štátu, nech nemusíme toľko platiť za štátnych poistencov. Štát zaplatí o 120 mil. menej na tejto položke, dámy a páni, 120 mil., ale náklady a nároky neklesnú, skôr naopak, ešte stúpnu. Kto to zaplatí? Znova pracujúci ľudia. A už dnes musím povedať, pracujúci ľudia a už aj ich deti. A namiesto toho, aby sa tvrdé opatrenia, aby prinášali výsledky, aby ich konečne pacienti pocítili v pozitívnom zmysle, namiesto toho sa tieto úspory využívajú na plátanie zlodejín a babráctiev nominantov vládnej strany SMER. A takto isto peknú, veľkú dieru do tej našej malej množiny urobili aj nové faktúry za energie, na ktorých sa zase raz len niekto obohatil. A ani jedna z tých dier do zdravotnej starostlivosti nemusela byť, ak by nevládol režim Roberta Fica. Vždy dostaneme len to, čo si zvolíme, všakže? Všetko to, čo do tej menšej množiny, čo sa tam nezmestí, to všetko je zdravotná starostlivosť, to sú lieky, operácie, ošetrenia, to je materiál, ktorý niekto mohol dostať, ale nedostal, pretože si to nemôžeme dovoliť, nevieme si to nakúpiť. Sú to životy ľudí, osudy ľudí, celých rodín, sú to lepšie platy zdravotníckeho personálu. Všetci majú ťažšie osudy, ako by mohli mať, iba preto, že niekto si naplnil vačky. Množstvo zdravotnej starostlivosti, ktorá je pre nás všetkých dostupná zo solidárneho zdravotného poistenia je konečná množina. Každé jedno euro, ktoré niekto neoprávnene či nesprávne alebo podvodne zo zdravotníckeho rozpočtu minie, zabíja niekoho z nás. Úradný limit, podľa ktorého v slovenskom zdravotníctve sa ohodnocuje rok predĺženia života, je 30-tisíc eur. Každých 30-tisíc eur, ktoré sa nasčítajú vo zvýšených nákladoch na zdravotnú starostlivosť aj kvôli faktúram za energie, pripraví vašich rodičov, mojich rodičov, našich priateľov či kolegu v práci o šancu žiť tu s nami kvalitne, dlhšie ešte jeden rok. Toto je pre vás typické, pán premiér. Toto je váš štýl robenia politiky. Sľubujete ľuďom prácu a pracovné miesta, ale komplikujete život najväčšiemu zamestnávateľovi na Slovensku, malému a strednému podnikateľovi. Nezaoberáte sa jeho problémami, zvyšujete mu dane, náklady, administratívnu náročnosť, prikazujete, koľko má platiť ľuďom, koľko má platiť štátu, ale zatiaľ svojim ľuďom, tým svojim vyvoleným podnikateľom, odpúšťate dane, dávate štedré dotácie, dávate štedré, štátne zákazky. Toto ste vy, pán premiér. Sľubujete ľuďom istoty, ale v čase, keď sa štátu darí, znižujete svoj podiel platby na solidárnom zdravotnom poistení. Natoľko si vážite zdravie a životy svojich voličov. Rušíte poplatky za prednostné ošetrenie pred voľbami, aby ste ich po voľbách ešte zvýšili, a zároveň roky vaši ľudia na zdravotníctve zarábajú. Dávate ľuďom, vraj, vlaky zadarmo. Vlaky zadarmo, prosím vás pekne, nič také ako vlaky zadarmo nie je. Zdravotníctvo zadarmo, obed zadarmo, energie zadarmo, to neexistuje, nič také nie je. Vždy to musí niekto zaplatiť. Že stabilné ceny energií? Myslíte to tak ako s tým bezplatným zdravotníctvom, ktoré akože konečne máme? Lebo keď ste zrušili všetky poplatky, aby sa to vašim voličom páčilo, vrátane prednostného prijatia, tak odvtedy podľa OECD tvoria tretinu výdavkov na zdravotníctvo súkromné výdavky, teda priame platby od ľudí. To je to vaše bezplatné, to je to vaše zadarmo? Odkladanie platenia účtov na ďalšiu vládu sa vypomstí a vidíte, najmä keď má rovnakých zodpovedných. Pýtate si dôveru na základe stabilných cien energií a ľuďom prídu predražené faktúry o 400, 600, 900 percent? Ale to nebola náhoda, to nebola ani nehoda. Celá Európa má lacnejšie energie, iba u nás sú stabilné. Stabilne drahé. Upozorňovali sme už na jeseň, že ľudia budú mať problém, bolo vám to jedno. Holjenčík, ktorý by mal byť akože nezávislý a mal by chrániť peňaženky ľudí a ktorý skáče presne podľa vašich pokynov, radí firmám, ako môžu od ľudí vytiahnuť ešte viac peňazí. Toto je vaša metóda vládnutia. Tá metóda sa nazýva klamstvo a parazitovanie. Vaši ľudia sa majú dobre a bežný človek, čo vám celú tú parádičku platí, ten sa nedomôže na Slovensku ničoho, práva, zdravia, pohodlia, mnohí už ani dôchodku. Chcela som povedať, že ste amatér, ale vy ste vlastne odborník, odborník v okrádaní ľudí a v tom, že keď im ukradnete, hodíte im naspäť aspoň malé omrvinky a ešte máte tú drzosť nazývať to sociálnou demokraciou. Vy nechcete samostatných ľudí, vy potrebujete závislých ľudí, závislých od tzv. vašich milodarov, milodarov od štátu, ktoré sa tvária, že sú zadarmo, ale všetci vieme, že to zaplatili pracujúci. Vy nechcete nezávislého, samostatného voliča, ktorý nepotrebuje vaše vlaky zadarmo, pretože z vlastného príjmu si môže dovoliť zaplatiť cestovné. Máme oveľa vyššie dane, ako by sme mohli mať, oveľa vyššie odvody. Máme množstvo regulácií, ktoré bránia podnikateľom vytvárať pracovné miesta. Máme množstvo dotácií a štátnych zákaziek, ktoré dostávajú vždy tí istí, a platíte to z peňazí ľudí, ktorí vám veria. A za to vás odvolávame, pán premiér, za to, že klamstvom získavate ľudí. Ale to si ešte človek môže povedať, no je to problém toho voliča, mal byť pozornejší, mal jednoducho rozoznať klamstvo. Ale to, že ste tú dôveru klamstvom získali, a potom ju ešte aj zneužijete na to, aby sa obohatili ľudia okolo vás, aby sa obohatili na úkor práve tých bežných ľudí, ktorí vám verili, to už človek nemôže dávať za vinu tomu nepozornému voličovi. Je to DNA vašej strany, je to vaše chrapúnstvo. Dokážete síce urobiť pred kamerami tisíc klikov, ale nedokážete odstrihnúť príživníkov od peňaženiek vašich vlastných voličov. Nedokážete počúvať argumenty, nedokážete vysvetliť vaše zlyhania ani zlyhania vašich ľudí. Nedokážete čeliť vlastnej podstate. My nepotrebujeme, aby ste mali silu na kliky. My potrebujeme, aby ste mali silu vysvetľovať vaše zlyhania. A ak nemáte, nemáte tu čo robiť. Vravíte, bol to omyl, vyriešili sme to. Nie, to nebol omyl, to bola zlodejina, na ktorej sa zas obohatili konkrétni ľudia a na ktorú sme vás upozorňovali vopred, ale vám to bolo ukradnuté. A dnes, keby sme nerobili tento, podľa vás, cirkus, ako to vy nazývate, bolo by vám to ukradnuté úplne rovnako. Ste zlý premiér a je na to tisíc dôvodov, ale dnes vás budeme odvolávať pre jeden konkrétny, že klamete, okrádate a priživujete sa na ľuďoch, ktorí si myslia, že ste ich posledná nádej. Je to niečo ako zneužitie zverenej osoby. Je to nechutné, neľudské a extra odporné. Skoro tak odporné, že si nás, zástupcov ľudí, ani nevypočujete, že pohŕdate právom, spravodlivosťou aj ľuďmi samotnými. Vezmite svoje zlodejiny, svoje regulácie, svoje milodary aj svoju zlodejskú partaj a utekajte z tejto krajiny! Lebo raz, keď sa ľudia zobudia a už nebudú chcieť počúvať klamstvá, radšej si do vlády zvolia politikov, ktorí povedia pravdu, aj keď nebude taká populárna. Zvolia si nás a bude to čoskoro. A prvé, čo urobíme, prvé, čo urobíme, bude, že povolíme ruky prokuratúre, sudcom, policajtom a necháme vás všetkých pozatvárať. Vrátime ľuďom nádej a vy aj s vašimi kamošmi sa budete zodpovedať súdom, neovplyvneným súdom. Ten deň je bližšie, ako si myslíte. A možno sa raz aj vo vašej strane nájde hrdina, ktorý si povie dosť, ktorý toho bude mať plné zuby. Mohlo by to byť napríklad aj dnes, veď preto sme tu. Dávame šancu čestným ľuďom v koaličných radách byť tým lotosom, čo vyrastá z bahna. Byť tým, čo zmení svet, čo to nandá zlodejom a nechá spravodlivosť vykonať svoje. Byť tým, vďaka ktorému ľudia začnú politikom znova veriť. Byť naozaj dôležitý pre našich ľudí, našu krajinu. Kolegovia, všetky možnosti na to máte, využite ich! Ďakujem. (Potlesk.)